钦定古今图书集成/方舆汇编/边裔典/第042卷 > 吴明国
## 钦定古今图书集成/方舆汇编/边裔典/第042卷 > 吴明国

贞元八年，吴明国贡常燃鼎、鸾蜂蜜，云“其国去东海
数万里，经挹娄、沃沮等国。”其土宜五谷珍玉，尤多礼
乐仁义，无剽劫。人寿二百岁。俗尚神仙术，而一岁之
内，乘云控鹤者，往往有之。常望有黄气如车盖，知中
国有土德王，遂愿入贡焉。常燃鼎，量容三斗，光洁类
玉，其色纯紫。每修饮馔，不炽火而俄顷自熟，香洁异
于常等，久食之，令人反老为少，百疾不生。鸾蜂蜜，云
其蜂之声有如鸾凤，而身被五彩，大者可重十馀斤，
为窠于深岩峻岭间，大者占地二三亩。国人采其蜜，
不过三二合，如过度则有风雷之异。若误螫人则生
疮，以石上菖蒲根敷之即愈。其蜜色碧，常贮之于白
玉碗，表里莹彻如碧琉璃。久食之，令人长寿，颜如童
子，发白者应时而黑，及沉痾眇跛诸僻恶之病，无不
疗焉。